ย้ำร้านอาหารในแหล่งท่องเที่ยวเฝ้าระวังความเสี่ยง ปฏิบัติตามมาตรการป้องกันโควิด-19 อย่างต่อเนื่อง
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ในช่วงวันหยุดยาว ทำให้แหล่งท่องเที่ยวต่างๆ มีนักท่องเที่ยวจำนวนมาก โดยเฉพาะในสถานประกอบการร้านอาหารควรมีการเฝ้าระวังความเสี่ยงตามมาตรการป้องกันโควิด-19 อย่างต่อเนื่อง โดยขอให้ทำความสะอาดโต๊ะทันทีหลังใช้บริการ จัดทำสัญลักษณ์แสดงการทำความสะอาด ขอให้ทำความสะอาดจุดสัมผัสร่วมและห้องน้ำ ทุก 1-2 ชั่วโมง จัดอุปกรณ์กินอาหารเฉพาะบุคคล กรณีที่ต้องกินหม้อหรือภาชนะเดียวกัน ต้องจัดอุปกรณ์ตักอาหารเฉพาะบุคคล ต้องใช้ช้อนกลางส่วนตัว กรณีจัดบริการอาหารบุพเฟ่ต์ ต้องจัดบริการถุงมือให้กับผู้บริโภคในขณะใช้ ขอให้จัดบริการเจลแอลกอฮอล์ประจำทุกโต๊ะ หรือบริเวณที่เข้าถึงง่าย กรณีศูนย์อาหารให้จัดบริการเจลแอลกอฮอล์ประจำร้านหรือประจำทุกแผง ควรเว้นระยะห่างระหว่างบุคคลและโต๊ะกินอาหาร 1-2 เมตร หากมีพื้นที่จำกัดมีระยะไม่ถึง 1 เมตร ให้ทำฉากกั้น ในกรณีพื้นที่มีเครื่องปรับอากาศ เว้นระยะห่างระหว่างโต๊ะ 2 เมตร และไม่นั่งตรงข้ามกัน  โดยจำกัดจำนวนผู้ใช้บริการไม่ให้แออัด หรือ มีความหนาแน่นผู้ใช้บริการไม่เกิน 1 : 4 ตารางเมตร และปฏิบัติตามมาตรการของพื้นที่ จำกัดระยะเวลากินอาหารไม่เกิน 2 ชั่วโมง และมีการจัดการระบบระบายอากาศ พื้นที่ใช้เครื่องปรับอากาศให้เปิดประตู หน้าต่าง ระบายอากาศในพื้นที่กินอาหารทุก 1 ชั่วโมง ห้องน้ำควรเปิดพัดลมระบายอากาศในห้องน้ำตลอดเวลาที่ให้บริการ พร้อมขอความร่วมมือให้ผู้รับบริการคัดกรองความเสี่ยงก่อนเข้าร้านด้วย “ไทยเซฟไทย” อยู่เสมอ และสวมหน้ากากอนามัยให้ถูกต้องตลอดเวลา ยกเว้นตอนกินอาหารเท่านั้นและนั่งกินอาหารหรือใช้บริการ  ในร้านอาหารไม่เกิน 1-2 ชั่วโมง